Sve više ljudi u Hrvatskoj se, neki na na svoju sreću, a neki i na svoju žalost, susreće s digitalnom forenzikom. Digitalni forenzičari su ljudi koji mogu 'iskopati' dokaze za ili protiv vas iz vašeg računala, mobitela ili nekog drugog digitalnog uređaja na kojem se pohranjuju podaci. Vodeći hrvatski digitalni forenzičar Jerko Burić uputio nas je u tajne digitalne forenzike, specifične grane unutar forenzičnih znanosti u koju se uzdaju mnogi, od običnih građana do predsjednika Uprava banaka

S obzirom na to da danas gotovo i ne postoji kriminalna aktivnost i kriminalna djela bez neke vrste digitalnih dokaza, tvrtka u kojoj radi kao hrvatski pionir u digitalnoj forenzici stalno surađuje s policijskim upravama, a i državnim odvjetništvom. Pritom se koriste brojni alati, no to ovisi od slučaja do slučaja. Prema objašnjenju mladog forenzičara, to je uvijek kombinacija različitih komercijalnih i besplatnih (open source) alata, iz skupine hardvera i softvera. Korištenje spomenutih alata kako bi se doprlo do dokaza, međutim, podijeljeno je u četiri izuzetno važna pravila koja se u potpunosti moraju poštovati, osobito kada se ti dokazi iznose na sudu. Prema Buriću, bez poštovanja tih četiriju pravila ne bi bilo ni kvalitetne forenzike, a ni pravilno vođene istrage.